钦定古今图书集成/明伦汇编/官常典/第237卷 > 耿端义
## 钦定古今图书集成/明伦汇编/官常典/第237卷 > 耿端义

按《金史》本传：“端义字忠嗣，博州博平人。大定二十八
年进士，调滑州军事判官，历上洛县令，安化顺义军
节度判官，补尚书省令史，除汾阳军节度副使，改都
转运司户籍判官，转太常博士，迁太常丞，兼秘书郎，
再除左司员外郎，历太常少卿，兼吏部员外郎，同修
国史，户部郎中，河北东路按察副使，同知东平府事”，
充山东安抚使。宣宗判汾阳军，是时端义为副使。宣
宗即位，召见，访问时事。迁翰林侍讲学士，兼户部侍
郎。未几，拜参知政事。贞祐二年，中都被围，将帅皆不
肯战。端义奏曰：“今日之患，卫王启之。士卒纵不可使，
城中军官自都统至谋克不啻万馀，遣此辈一出，或
可以得志。”议竟不行。中都解围，端义请迁南京。既而
仆散、端二表皆言“迁都”事，宣宗意遂决。是岁薨。宣宗
辍朝，赙赠甚厚，遣使祭葬。